***Comunicat de presă***

***11 iunie 2025***

**Promovarea Festivalului Internațional „George Enescu” la Lisabona, cu participarea maestrului Cristian Măcelaru**

Institutul Cultural Român de la Lisabona, în colaborare cu Ambasada României în Republica Portugheză și ARTEXIM, cu sprijinul Fundației José Saramago, organizează un recital de muzică clasică susținut de violonista Maria Marica și pianistul Gabriel Gîțan, cu ocazia promovării  Festivalului Internațional „George Enescu”, precum și a comemorării a 70 de ani de la dispariția compozitorului român George Enescu.

Evenimentul va avea loc sâmbătă, 14 iunie 2025, ora 16.00, în auditoriul Fundației José Saramago, și va debuta cu un moment de prezentare a Festivalului Internațional „George Enescu”, susținut de maestrul Cristian Măcelaru, dirijor și director artistic al Festivalului.

**Repertoriu**

Johannes Brahms – *Sonata op. 108, în re minor*

Ernest Chausson – *Poème op. 25*

George Enescu – *Sonata nr. 3, op.25* *(dans le caractère populaire roumain)*

**Maria Marica** s-a născut la Cluj-Napoca, România, într-o familie de muzicieni, și a început să studieze vioara la vârsta de șapte ani. A studiat cu Vasile Socea și Nicușor Silaghi în orașul natal și în prezent lucrează cu David Grimal (vioară) și Krzysztof Chorzelski (muzică de cameră) la Hochschule für Musik Saar, Germania. Câștigătoare a Concursului Internațional „George Enescu” 2022 și a Concursului New Hope Grand Prix Cluj-Napoca 2022, dar premiată și de Uniunea Criticilor, Redactorilor și Realizatorilor Muzicali din România drept Instrumentistul Anului 2024, Maria a susținut recitaluri și concerte atât în România, cât și în Franța, Italia, Portugalia, Cehia, Polonia, Austria, Germania și Statele Unite, iar recitalul ei din cadrul programului Moștenitorii României Muzicale din noiembrie 2023 a fost inclus în seria EBU Top Young Performers. Este membră a Ansamblului Les Dissonances și a fost, de asemenea, membră a Orchestrei Române de Tineret, alături de care a avut șansa să concerteze în săli precum Musikverein Viena, Elbphilharmonie Hamburg, Filarmonica din Paris, Konzerthaus Berlin. În vara anului 2024 a concertat în postura de concertmaestru al Romanian Chamber Orchestra la Timișoara, Chorin, Koblenz și Concertgebouw Amsterdam.

**Gabriel Gîțan**, pianist, a absolvit licența și masteratul la Universitatea Națională de Muzică din București, studiind cu profesori renumiți. A fost distins cu numeroase premii naționale și internaționale, printre care Bursa de Excelență UNMB (2018, 2019). Este acompaniator și membru al orchestrei Operei Naționale București, susținând recitaluri atât ca solist, cât și în ansambluri de muzică de cameră. A concertat la Paris, Londra și București, iar la invitația ICR Londra, a participat la Lunchtime Recitals Series la St. Martin-in-The-Fields și St. James’s Piccadilly (2019, 2022). A colaborat cu violonistul Valentin Șerban în cadrul Fetivalului ,,George Enescu” și Musica Barcensis, realizând înregistrări speciale la Sala Radio.

**Dirijorul Cristian Măcelaru**, câștigător al premiului GRAMMY®, este directorul muzical desemnat al Orchestrei Simfonice din Cincinnati, unde va conduce sezonul inaugural în calitate de director muzical în 2025/26. Deține titlurile de Director Artistic al Festivalului și Concursului Internațional „George Enescu”, Director Muzical al Orchestrei Naționale a Franței, Director Artistic și Dirijor Principal al World Youth Symphony Orchestra de la Interlochen Center for the Arts, Director Muzical și Dirijor al Cabrillo Festival of Contemporary Music și Dirijor Principal al WDR Sinfonieorchester din Köln, unde va activa până în sezonul 2024/25 și va continua ca Partener Artistic pentru sezonul 2025/26. A participat la Ceremonia de deschidere a Jocurilor Olimpice Paris 2024, care a fost transmisă la 1,5 miliarde de telespectatori din întreaga lume. A condus Orchestra Națională a Franței și Chœur de Radio France pentru interpretarea Imnului Olimpic, în timp ce steagul olimpic a fost ridicat sub Turnul Eiffel.

În perioada 24 august – 21 septembrie 2025, va avea loc la București cea de-a 27-a ediție a Festivalului Internațional „George Enescu”, care marchează și 70 de ani de la moartea marelui compozitor George Enescu, aducând în prim-plan moștenirea sa artistică și impactul profund asupra muzicii clasice universale. Directorul artistic al festivalului, maestrul Cristian Măcelaru, propune un program unic, care combină tradiția cu inovația, pentru a atrage atât publicul tradițional, cât și un public tânăr, curios să descopere frumusețea muzicii clasice. Ediția din 2025 include peste 95 de concerte grupate în 7 serii, oferind o diversitate remarcabilă pentru iubitorii de muzică.

**Fundația José Saramago** a fost înființată în anul 2007 de însuși scriitorul portughez laureat cu Nobel pentru Literatură, și este situată în Casa dos Bicos, edificiu de influență renascentistă și manuelină, ridicat în secolul XVI, una dintre puținele clădiri care a supraviețuit cutremurului devastator din 1755. Situată în districtul Alfama, Casa dos Bicos atrage atenţia vizitatorilor încă de la începutul secolului al XVI-lea, când a fost construită la ordinul lui Brás de Albuquerque (fiul lui Afonso de Albuquerque). Din punct de vedere arhitectural, edificiul uimeşte prin faţada sa acoperită cu peste 1000 pietre şlefuite în formă de diamant. Pe lângă toate activitățile și manifestările dedicate lui José Saramago, Fundația găzduiește numeroase alte evenimente culturale din capitala lusitană, precum lansări de carte, conferințe, concerte.

**Contact:**

Serviciul Promovare și Comunicare

biroul.presa@icr.ro;

031 71 00 622